KOMISSION ASETUS (EY) N:o 1362/2007,

annettu 22 päivänä marraskuuta 2007,

nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Salame Cremona (SMM))

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 7 artiklan 5 kohdan kolmannen ja neljännen alakohdan,

sekä katsoo seuraavaa:

Italian hakemus nimityksen ”Salame Cremona” rekisteröimisestä julkaistiin Euroopan unionin virallisessa lehdessä (2) asetuksen (EY) N:o 510/2006 6 artiklan 2 kohdan mukaisesti ja mainitun asetuksen 17 artiklan 2 kohdan nojalla.

Saksa ja Alankomaat ilmoittivat vastustavansa rekisteröintiä asetuksen (EY) N:o 510/2006 7 artiklan 1 kohdan mukaisesti. Saksa ja Alankomaat ilmoittivat vastaväitteissään, että asetuksen (EY) N:o 510/2006 2 artiklassa säädetyt edellytykset eivät täyttyneet. Saksa toteaa erityisesti, että tuotteen yhteyttä alkuperäalueeseen ei osoitettu. Alankomaat katsoo ensinnäkin, että maantieteellisen (tuotanto)alueen ja nimityksen ”Salame Cremona” välistä yhteyttä ei ole osoitettu riittävällä tavalla. Toiseksi se on sitä mieltä, että raaka-aineen (”sianliha”) alkuperän rajoittamista ilman erillisiä vaatimuksia Pohjois- ja Keski-Italiaan (tai jopa kohdassa 4.3 määritellylle maantieteelliselle alueelle) on pidettävä yksinomaisesti kauppaa estävänä toimenpiteenä. Lopuksi se toteaa, että kohdassa 4.5 ei osoiteta, millä tavoin velvoite, jonka mukaan Salame Cremonan tuotannon, pakkaamisen ja paloittelun on tapahduttava ainoastaan tuotantoalueella, edistää tuotteen valvontaa ja jäljitettävyyttä sekä tuotteen laatuominaisuuksien muuttumattomuutta.

Koska Italian, Alankomaiden ja Saksan välillä ei päästy sopimukseen säädetyssä määräajassa, komission on tehtävä päätös asetuksen (EY) N:o 510/2006 15 artiklan 2 kohdassa tarkoitetun menettelyn mukaisesti.

Kyseistä nimitystä koskevaan eritelmään on Italian, Alankomaiden ja Saksan kuulemisten jälkeen tehty tarkennuksia. Saksan ja Alankomaiden esitettyä väitteitä siitä, että tuotteen ja alkuperäalueen välistä yhteyttä ei osoitettu, kyseisen yhteyden määriteltiin selkeästi perustuvan tuotteen maineeseen. Alankomaiden esittämän toisen väitteen johdosta raaka-aineen alkuperäaluetta koskeva rajoitus poistettiin ja sikojen kasvatus- ja ruokintamenetelmien erityispiirteitä sekä näiden seikkojen vaikutuksia lopputuotteen ominaisuuksiin tarkennettiin. Lisäksi Italian viranomaiset perustelivat tuotantoalueella suoritettavaan paloitteluun ja pakkaamiseen liittyvää velvoitetta valvontasyillä. Italian viranomaiset väittivät niin ikään, että jos tuotteelle tehtäisiin lämpökäsittely sen kuljettamiseksi ja leikkaamiseksi myöhemmin ja muualla, salamin aistinvaraiset ominaisuudet muuttuisivat. Alankomaiden viranomaiset ilmoittivat hyväksyvänsä nämä selitykset sillä edellytyksellä, että ne sisällytetään rekisteröintihakemukseen, mikä tapahtuikin.

Komissio katsoo, että eritelmän uusi toisinto vastaa täysin asetuksen (EY) N:o 510/2006 vaatimuksia.

ON ANTANUT TÄMÄN ASETUKSEN:

1 artikla

Rekisteröidään tämän asetuksen liitteessä I oleva nimitys.

2 artikla

Eritelmän pääkohtia koskeva yhteenveto on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EUVL L 93, 31.3.2006, s. 12. Asetus sellaisena kuin se on muutettuna asetuksella (EY) N:o 1791/2006 (EUVL L 363, 20.12.2006, s. 1).

(2) EUVL C 126, 25.5.2005, s. 14.

LIITE II

YHTEENVETO

Maantieteellisten merkintöjen ja alkuperänimitysten suojasta annettu NEUVOSTON ASETUS (EY) N:o 510/2006

”SALAME CREMONA”

EY-numero: IT/PGI/005/0265/27.12.2002

SAN (…) SMM (X)

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen

Nimi : Ministero delle politiche agricole alimentari e forestali Osoite : Via XX Settembre, 20 — I-00187 ROMA Puhelin : (39) 064 81 99 68/06 46 65 51 04 Faksi : (39) 06 42 01 31 26 Sähköposti : qpa3@politicheagricole.it

2. Ryhmittymä

Nimi : Consorzio Salame Cremona Osoite : Piazza Cadorna, 6 — I-26100 CREMONA Puhelin : (39) 03 72 41 71 Faksi : (39) 03 72 41 73 40 Sähköposti : info@salamecremona.it Kokoonpano : Tuottaja/jalostaja (X) Muu (…)

3. Tuotelaji

Luokka 1.2: Lihavalmisteet

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi

”Salame Cremona”

4.2 Kuvaus

Salame Cremona on kuivattu ja kypsytetty raakamakkaratuote, jolla kuluttajille tarjottaessa on seuraavat ominaisuudet:

Fyysiset ja rakenteelliset ominaisuudet — Paino kypsytyksen lopussa vähintään 500 g — Läpimitta valmistushetkellä vähintään 65 mm — Pituus valmistushetkellä vähintään 150 mm

Kemialliset ja kemiallis-fysikaaliset ominaisuudet — Kokonaisvalkuaisainepitoisuus: vähintään 20,0 % — Kollageenin ja proteiinin suhde: enintään 0,10 — Veden ja proteiinin suhde: enintään 2,00 — Rasvan ja proteiinin suhde: enintään 2,00 — pH: vähintään 5,20

Mikrobiologiset ominaisuudet — Mesofiilinen mikrobipitoisuus: > 1 × 107 pmy/g, pääasiassa maitohappobakteereja ja mikrokokkisukuisia bakteereja.

Aistinvaraiset ominaisuudet — Ulkonäkö: lieriömäinen, pinnaltaan epätasainen — Rakenne: tuotteen tulee olla kiinteä ja pehmeä — Leikkauspinnan ulkonäkö: viipale on kiinteä ja homogeeninen, ja sille on tyypillistä, että lihaskudos ja rasvakudos eivät eroa selvärajaisesti toisistaan (ne näyttävät sekoittuneilta). Selkeitä kalvojänteen osia ei näy. — Väri: tummanpunainen — Haju: mausteinen ominaistuoksu.

4.3 Maantieteellinen alue

Salame Cremonan valmistusalueeseen kuuluvat seuraavat alueet: Lombardia, Emilia-Romagna, Piemonte ja Veneto.

4.4 Alkuperätodisteet

SMM-tuotteiden alkuperän valvonnan tasolla sen todistaminen, että Salame Cremona on peräisin rajatulta tuotantoalueelta, kuuluu eritelmän kohdan 7 mukaisesti valvontaelimelle useiden sellaisten muodollisuuksien perusteella, joihin tuottajat velvoitetaan koko tuotantoprosessin ajan. Nämä muodollisuudet, joilla varmistetaan tuotteen jäljitettävyys jokaisessa tuotantovaiheessa ja joihin tuottajat velvoitetaan, ovat pääpiirteissään seuraavat:

— kirjautuminen jäljempänä kohdassa 7 tarkoitetun valvontaelimen ylläpitämään erityiseen luetteloon;

— vuosittain tuotettujen Salame Cremonan määrien ilmoittaminen valvontaelimelle;

— Salame Cremonan tuotantoa koskevien asianmukaisten rekisterien ylläpitäminen.

4.5 Valmistusmenetelmä

Tuotantomenetelmä on lyhyesti esitettynä seuraavanlainen: SMM-tuotteen valmistukseen käytettävän raaka-aineen on oltava peräisin sioista, joihin sovelletaan useita niiden ravinnon koostumusta ja hoitomenettelyjä säänteleviä määräyksiä. Sallittuja sikarotuja ovat Italian kantakirjaan merkityt perinteiset italialaiset Large White Italiana ja Landrace Italiana tai edellä tarkoitettujen rotujen karjujen jälkeläiset, Italian kantakirjaan merkittyyn Duroc Italiana -rotuun kuuluvien karjujen jälkeläiset, muihin rotuihin kuuluvien karjujen tai hybridikarjujen jälkeläiset, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Siat teurastetaan 9–15 kuukauden iässä. Teurastettavaksi toimitetun yksittäisen sian painon on oltava 144–176 kilogrammaa.

Makkaramassaan päätyvä sianliha saadaan ruhon lihaksistosta ja poikkijuovaisesta tai rasvaisesta lihaskudoksesta.

Valmistusaineet: suola, mausteet, pippuria graaneina tai karkeaksi rouhittuna, hakattu ja taikinaan sekoitettu valkosipuli.

Mahdolliset muut ainesosat: poreilematon valko- tai punaviini, sokeri ja/tai rypälesokeri ja/tai fruktoosi ja/tai laktoosi, käymisen käynnistämiseen tarkoitetut tuotteet, natriumnitraatti ja/tai kaliumnitraatti, askorbiinihappo ja natriumsuola.

Mekaanisesti luista erotettua lihaa ei saa käyttää.

Valmistus: Lihas- ja rasvakudoksesta irrotetaan suurikokoiset sidekudokset ja pehmeät rasvakudokset, imukudokset ja suuret hermosäikeet. Liha jauhetaan lihamyllyllä, jonka reikien läpimitta on 6 mm. Jauhettavan lihan lämpötilan täytyy olla yli 0 °C. Liha suolataan jauhamisen aikana, ja jauhettuun lihamassaan lisätään muut aineet ja mausteet. Lihamassaa sekoitetaan pitkään tyhjölaitteilla tai normaalipaineessa toimivilla laitteilla. Salame Cremona syötetään sian, naudan, hevosen tai lampaan luonnonsuoleen, jonka alkuperäisen läpimitan on oltava vähintään 65 mm. Makkarat sidotaan narulla joko käsin tai koneellisesti. Tuotteen varastoiminen kylmiössä sallitaan enintään yhden päivän ajan 2–10 °C:n lämpötilassa. Kuivaus tapahtuu lämpimässä (lämpötila on 15–25 °C).

Tuote on kypsytettävä tiloissa, joissa on riittävä ilmanvaihto ja joiden lämpötila on 11–16 °C, ja kypsytysajan on oltava vähintään 5 viikkoa. Kypsytysaika vaihtelee kuorena käytetyn suolen alkuperäisen läpimitan mukaan.

SMM-tuote voidaan tarjota kuluttajille yksittäisinä paloina joko vakuumipakkaukseen tai suojakaasuun pakattuna, kokonaisena tai viipaleina.

Henkilöiden, jotka aikovat harjoittaa SMM-tuotteen ”Salame Cremona” tuotantoa, on sitouduttava ehdottomasti noudattamaan EU:lle toimitetun eritelmän määräyksiä.

Tuotannon, pakkaamisen ja paloittelun on tapahduttava eritelmän kohdassa 7 mainitun valvontaelimen valvonnassa ja ainoastaan eritelmän kohdassa 3 mainitulla tuotantoalueella, jotta voidaan varmistaa valvonta ja jäljitettävyys sekä tuotteen laatuominaisuuksien muuttumattomuus.

Jos pakkaaminen suoritettaisiin eritelmässä määritellyn maantieteellisen alueen ulkopuolella, olisi mahdotonta taata kaikkien tuotantoyritysten jatkuva valvonta, mikä loisi vakavia puutteita SMM-tuotteen varmennusjärjestelmään. Näiden puutteiden vuoksi nimityksen asianmukaista käyttöä ei voitaisi enää varmistaa, mistä koituisi vahinkoa niin tuottajille kuin kuluttajille. Toisin sanoen se seikka, että pakkaamiseen ei sovelleta valvontaa, vaikuttaisi suoraan myös kahden muun perustavanlaatuisen osatekijän häviämiseen: laadun säilymistä koskevat takeet, joita valvotaan kaikissa tarkastustoimissa, ja alkuperätakeet eli aukottomat jäljitettävyystakeet kaikissa jalostusvaiheissa, pakkaaminen mukaan luettuna.

Tämän lisäksi pakkaamisen salliminen tavanomaisen maantieteellisen alueen ulkopuolella heikentäisi myös Salame Cremonan laatua, jos tuotteelle olisi tehtävä lämpökäsittely sen kuljettamiseksi ja leikkaamiseksi myöhemmin ja muualla, jolloin salamin aistinvaraiset ominaisuudet muuttuisivat.

4.6 Yhteys maantieteelliseen alkuperään

Salame Cremona on erittäin tunnettu ja maineikas tuote, mistä kertoo sen perinteinen esilläolo Po-joen laakson elintarvikemessuilla sekä tärkeimmillä markkinoilla kotimaassa ja ulkomailla. Tämä oikeuttaa esittämään suojatun maantieteellisen merkinnän hyväksymistä koskevan hakemuksen. Maineesta kertoo myös Salame Cremonan sisällyttäminen italialaista alkuperää olevien tärkeimpien elintarvikkeiden luetteloihin, jotka on liitetty Italian ja muiden Euroopan maiden (Saksa, Ranska, Itävalta, Espanja) välillä vuosina 1950–1970 tehtyihin maantieteellisten alkuperänimitysten suojelua koskeviin kahdenvälisiin sopimuksiin.

Salamintuotanto on kiinteästi sidoksissa paikalliseen sikatalouteen, jota on harjoitettu roomalaisajalta lähtien. Salame Cremonalla on ympäristöönsä vahva ja vakiintunut yhteys, joka perustuu aseman vakiinnuttamiseen ensin Cremonan alueella ja sitten Po-joen laaksossa sekä myöhemmin maidonjalostuksen ja maissinviljelyn kanssa sidoksissa olevaan sikojen kasvatukseen.

Kokonaisvaltainen ja tuottoisa synergia tämän omintakeisen tuotteen ja ilmastoltaan sumuisen ja vähätuulisen tuotantoalueen välillä antaa Salame Cremonalle sen ainutlaatuiset ja tunnistettavat pehmeän, täyteläisen ja voimakasaromisen salamin ominaisuudet.

Salame Cremonan tuotantoalueella, jonka maaperälle ovat ominaisia tulvavesien kuljettamat kerrostumat, on vuosisatojen ajan kasvatettu sikoja, ensin perhetiloilla ja sittemmin yhä laajemmassa mittakaavassa. Tuotantoalueen maisema Po-joen laaksossa on erittäin yhtenäinen: tasankoa halkoo jokien ja kanavien verkosto, ja kasvillisuus muodostuu erityisesti niityistä ja maissiviljelmistä. Kaikkialla tuotantoalueella vallitsee ilmasto, jolle ovat ominaisia suhteellisen ankarat, erittäin kosteat ja sumuiset syksyt ja talvet, lauhkeat sateiset keväät ja suhteellisen kuumat kesät, joiden aikana esiintyy usein melko voimakkaitakin sadekuuroja.

Salame Cremona ei olisi kuitenkaan voinut saavuttaa näitä laatuominaisuuksia ilman inhimillistä tekijää, tuotantoalueen ihmisiä, jotka aikoinaan kehittivät salamin kerrassaan ainutlaatuiset valmistus- ja kypsytystekniikat.

Vielä nykyäänkin Salame Cremona tuotetaan täysin perinteen mukaisin menetelmin, jotka sopivat hyvin yhteen valmistusprosessiin mukaan otettujen uusien tekniikoiden kanssa.

Ilmastolliset ympäristötekijät ja inhimillinen tekijä, jota edustaa Salame Cremonaa valmistavien työntekijöiden huomattava tekninen osaaminen, ovat siis yhä nykyäänkin perustavia ja korvaamattomia elementtejä, jotka takaavat tuotteen ainutlaatuisuuden ja maineen.

Tärkeimmät historialliset asiakirjat, jotka vahvistavat selvästi ja täsmällisesti tuotteen alkuperän ja sen yhteyden maantieteelliseen alueeseen, ovat peräisin vuodelta 1231; niitä säilytetään Cremonan valtionarkistossa, ja niiden mukaan Cremonan alueen ja ympäröivien kaupunkivaltioiden välillä on käyty kauppaa sioilla ja lihajalosteilla. Litterarum- ja Fragmentorum-kokoelmista löytyy renessanssiajalta peräisin olevia asiakirjoja, joista käy kiistatta ilmi salamin olemassaolo ja ennen muuta tuotteen merkittävä asema eritelmän mukaisella tuotantoalueella. Luetteloista, jotka laadittiin piispa Cesare Specianon alueen nunnaluostareihin suuntautuneen vierailun (1599–1606) yhteydessä, käy ilmi, että arkena ”niinä päivinä, kun syödään rasvaista ruokaa”, jaettiin myös annos salamia.

Vielä nykyäänkin Salame Cremona on voimakkaasti esillä Lombardian ja Po-joen laakson tärkeimmillä elintarvikemessuilla. Sosiaalis-taloudelliset viittaukset osoittavat, että sianlihan jalostukseen erikoistuneita tuottajia on paljon, ja tuotanto Po-joen laaksossa lisääntyi alan integroiduttua täysin maito- ja maitotuotealan sekä viljan (etenkin maissin) viljelyn kanssa.

4.7 Valvontaelin

Nimi : Istituto Nord Est Qualità Osoite : Via Rodeano, 71 — I-33038 SAN DANIELE DEL FRIULI (UD) Puhelin : (39) 04 32 94 03 49 Faksi : (39) 04 32 94 33 57 Sähköposti : info@ineq.it

4.8 Merkintä

Etikettiin on merkittävä selkein ja lähtemättömin, kaikkea muuta tekstiä suuremmin kirjaimin nimitys ”Salame Cremona” ja ”Indicazione Geografica Protetta” ja/tai lyhenne ”IGP”. Viimeksi mainittu merkintä on käännettävä sen alueen kielelle, jonka markkinoille tuote on tarkoitettu.

Mitään luokitteluja, joita ei nimenomaisesti mainita tässä eritelmässä, ei saa lisätä.

Etiketissä voidaan kuitenkin viitata nimiin tai toiminimiin tai yksityisiin tuotemerkkeihin, kunhan merkinnät eivät ole luonteeltaan mainostavia tai asiakasta harhaanjohtavia.

Etiketissä on lisäksi oltava komission asetuksen (EY) N:o 1726/98 (1) 1 artiklan mukainen yhteisön tunnus.

(1) EYVL L 224, 11.8.1998, s. 1.